Π Ρ Ο Σ Τ Ο Φ Ω Σ

Φυγομαχούμε λοιπόν οι άνθρωποι.

Αναζητούμε συνεχώς. Τι άραγε;

Η εκλογή, σε πρώτη, μα και τελευταία φάση της ζωής μας. Κι είναι αληθινή διακινδύνευση τούτη η ενέργεια.

Για να είναι όμως πραγματικά καθολική, πρέπει να είναι ριζική.

Κι η χριστιανική εκλογή - το ξέρουμε - είναι αληθινά ριζική.

Εδώ όμως είναι το παράξενο. Και αδικαιολόγητο βέβαια.

Στην εποχή μας, τούτη η επιλογή παραμερίζεται για χάρη άλλων παρόμοιων. Λιγώτερο ριζικών. Συχνά εφήμερων.

Και δεν είναι λόγος απλός τούτος. Απώλεια βάθους πολιτισμού είναι.

Και πάλι η απορία μπροστά μας:

-Γιατί τότε δεν αλαφιάζονται αυτοί, που εμμένουν στη χριστιανική εκλογή; Γιατί αρκούνται να μένουν απλώς σ’επίπεδο θεωρητικό;

Χωρίς ικμάδα; Νόημα; Ουσία;

Περίβλημα λοιπόν η πίστη;

Πρόκειται γι’απώλεια ασφαλώς. Κι είναι τούτη μια λαμπρή ευκαιρία να υπερμαχήσουμε.

Αφήνουμε όμως το πρόσωπο να κινδυνεύει. Και με διάφορα καλύμματα το περιβάλλουμε.

Τι είναι λοιπόν για μας το π ρ ό σ ω π ο;

Βιολογική μονάδα; Φυλετική μονάδα; Κοινωνικό άτομο; Πολίτης; Κάτι άλλο μήπως;

Η χριστιανική εκλογή ευαγγελίζεται ως σωτηρία του προσώπου την Aνάσταση. Την ακύρωση δηλ. του ριζικού κακού. Που για το πρόσωπο είναι ο θάνατος.

Όλες οι άλλες «σωτηρίες» είναι πεπερασμένες. Άκυρες.

Η χριστιανική σωτηρία κείται εκείθεν του θανάτου. Τον ξεπερνά. Τον νικά με του Χριστού την Ανάσταση πάντα.

Γιατί όμως ο άνθρωπος ο σύγχρονος απομακρύνεται από την άπειρης αξίας τούτη λύση;

Και το κατρακύλισμα τούτο έχει οπωσδήποτε τις επιπτώσεις του. Πολυσήμαντες μάλιστα. Και με εκβάσεις απρόβλεπτες.

Συμφωνούμε, πως, τελικά, τούτη η λύση μετανοηματίζει με τον τρόπο της. Αλλά και μετασχηματίζει τον πεπερασμένο κόσμο ολόκληρο.

Έσχατες οι συνέπειες της εκλογής αυτής λοιπόν.

Η απεμπόλησή της από της ιστορίας το πλήρωμα πρέπει, αναμένεται να συνταράξει όσους πιστεύουν αταλάντευτα στη σημασία της ευαγγελίας, που κομίζει. Γι’αυτό και πρέπει δρόμους νέους να χαράξουν. Που στην αποκατάσταση του όλου θέματος απαραίτητα θα βγάζουν. Χωρίς περιορισμούς ορίων ψυχής. Ούτε ν’αφήσουμε την ιστορία στις δικές της αυτόματες (;) εξισορροπήσεις.

Μυστικοί δρόμοι προς τη σωτηρία λοιπόν; Ή χάσιμο οριστικό στις οντολογικές ερημιές;

Επανάπαυση, αδράνεια, λήθαργος δεν χωρούν.

Αναζήτηση νέας γλώσσας. Ναι.

Σε νέους πάντα ορίζοντες ανύψωση.

Σωστή εμβίωση στης ιστορίας το πλήρωμα.

Ιδού οι στόχοι για της όποιας αμηχανίας το ξεπέρασμα.

Η παραμονή στης στάνης την ασφάλεια, είναι λωτοφαγία. Απευκταία οπωσδήποτε. Και προδοσία συνάμα.

Ρίζες λοιπόν βαθειές. Είναι τελείως απαραίτητες. Για να μην παρασυρθούμε.

Πυξίδα. Μα και άγκυρα. «Ασφαλής και βεβαία».

Χωρίς προφάσεις και δικαιολογίες.

Κινούμε με την πίστη στη φαρέτρα μας. Αναζητώντας. Ψάχνοντας για λίγο ουρανό.

Βάση μας; Όχι κάτι. Μα κάποιος. Ο Χ ρ ι σ τ ό ς. Το θεμέλιό μας το μόνιμο.

Το ξέρουμε πια. Η «δε πέτρα ην (είναι και θα είναι) ο Χριστός».

Κατά μέρος λοιπόν επιτέλους τις πυγολαμπίδες ν’αφήσουμε.

Με της Πίστης τον πυρσό χωρούμε προς το Φως. Τ’αληθινό. Το παντοτεινό.

Στο Χριστό λοιπόν.

Ως το τέλος!..

 + ο π. Γ.